2.

Europa-Parlamentets beslutning af 24. april 2007 med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2005, Sektion VII — Regionsudvalget (C6-0470/2006 — 2006/2076(DEC))

Europa-Parlamentet,

- der henviser til Den Europæiske Unions almindelige budget for regnskabsåret 2005 [1],

- der henviser til De Europæiske Fællesskabers endelige årsregnskab for regnskabsåret 2005 - Bind I (C6-0470/2006) [2],

- der henviser til Revisionsrettens årsberetning om gennemførelsen af budgettet for regnskabsåret 2005 og dens særberetninger med de kontrollerede institutioners svar [3],

- der henviser til Revisionsrettens erklæring om regnskabernes rigtighed og de underliggende transaktioners lovlighed og formelle rigtighed, jf. EF-traktatens artikel 248 [4],

- der henviser til EF-traktatens artikel 272, stk. 10, og artikel 274, 275 og 276,

- der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [5], særlig artikel 50, 86, 145, 146 og 147,

- der henviser til forretningsordenens artikel 71 og bilag V,

- der henviser til betænkning fra Budgetkontroludvalget (A6-0106/2007),

1. bemærker, at Regionsudvalgets disponible forpligtelsesbevillinger i 2005 samlet udgjorde 69570456,32 EUR med en udnyttelsesgrad på 96,65 %;

2. bemærker, at Regionsudvalgets årsregnskab efter indførelsen af periodiseringsprincippet pr. 1. januar 2005 udviser et positivt resultat (4050062,65 EUR) og identiske beløb i aktiver og passiver (118221197,95 EUR);

3. noterer sig Revisionsrettens bemærkninger i punkt 10.18 i årsberetningen for 2005, at efter Rettens DAS-revision for 2004 og to interne revisioner anmodede Regionsudvalgets administration en række ansatte, som får overført løn med anvendelse af justeringskoefficient, om at forelægge supplerende dokumentation, og at flere overførsler, som ikke var blevet foretaget i overensstemmelse med de regler, der var gældende inden maj 2004, og/eller for hvilke modtageren ikke havde forelagt tilstrækkelig dokumentation, blev standset; og at administrationen i 2005 ifølge Revisionsrettens beretning ikke tilbagesøgte fejlagtigt udbetalte beløb, selv om det er fastsat i tjenestemandsvedtægtens artikel 85, at "ethvert beløb, der fejlagtigt er udbetalt, kræves tilbagebetalt, hvis modtageren har haft kendskab til fejlen, eller denne var så åbenbar, at han burde have kendt den"; bemærker, at Regionsudvalgets svar i Revisionsrettens beretning, hvoraf det fremgår, at den interne revision af lønoverførsler, som generalsekretæren havde taget initiativ til, blev afsluttet i februar 2006, og at administrationen nu er i færd med at tilbagesøge fejlagtigt udbetalte beløb, som kun vedrører et begrænset antal tjenestemænd;

4. bemærker, at Regionsudvalgets interne revisor i sin rapport til dechargemyndigheden af 18. maj 2006 om revisioner, der er foretaget i 2005 (i henhold til finansforordningens artikel 86, stk. 4) fremhævede følgende punkter:

- de pågældende lønoverførsler blev foretaget på grundlag af regler, som kunne fortolkes forskelligt ifølge sprogversionen og afhængig af den gældende lovgivning i medlemsstaten

- der blev konstateret svagheder med hensyn til adskillelsen af iværksættelses- og kontrolfunktionerne såvel som mulige interessekonflikter som følge af institutionens størrelse

- kontrolstandarderne blev anset for at være ikke tilstrækkeligt veludviklede til at sikre disse operationers lovlighed;

5. bemærker, at de konstaterede svagheder i forhold til lønoverførsler med anvendelse af justeringskoefficienter ikke var af en sådan karakter, at den ved delegation bemyndigede anvisningsberettigede fandt det nødvendigt at knytte et forbehold eller en bemærkning til sin revisionserklæring, som er vedføjet Regionsudvalgets aktivitetsrapport;

6. bemærker, at Regionsudvalgets generalsekretær, så snart han hørte om dette problem, opfordrede den interne revisor til at fortsætte sit arbejde med spørgsmålet om lønoverførsler med anvendelse af justeringskoefficienter;

7. bemærker, at Regionsudvalgets generalsekretær, da han blev orienteret om dette spørgsmål, vedtog en restriktiv fortolkning af de pågældende regler i den for nylig ændrede personalevedtægt, og gav instruks om, at alle fejlagtigt udbetalte beløb skulle tilbagesøges; bemærker, at nogle af de tjenestemænd, som er blevet pålagt at tilbagebetale, sætter spørgsmålstegn ved generalsekretærens fortolkning af de pågældende regler og har henvist sagen til Domstolen;

8. støtter generalsekretæren i hans bestræbelser på at iværksætte en administrativ undersøgelse og forventer, at han træffer disciplinære foranstaltninger på grundlag af OLAF's rapport om de pågældende ansatte; anmoder om en streng retsforfølgelse i alle sager, hvor der kan påvises svigagtige handlinger;

9. bemærker med bekymring, at det ikke har været muligt at besætte alle ledige stillinger med personer fra reservelisterne, som er blevet udarbejdet efter EPSO's udvælgelsesprøver; anmoder Regionsudvalget om at undersøge årsagerne til manglen på kvalificerede kandidater og orientere det kompetente udvalg;

10. bemærker i forbindelse med punkt 8 i sin dechargebeslutning af 27. april 2006 om renoveringen af Belliard I- og II-Bygningen [6], at to eksterne konsulentfirmaer i løbet af 2006 afgav en positiv udtalelse om, at arbejdet på bygningen var blevet gennemført i overensstemmelse med specifikationerne; minder om, at Revisionsretten snart vil offentliggøre en særberetning om EU-institutionernes udgifter til bygninger generelt;

11. bemærker, at det administrative samarbejde mellem Regionsudvalget og Det Europæiske Økonomiske og Sociale Udvalg (EØSU) bør være til fordel for begge udvalg og økonomisk fordelagtigt for de europæiske skatteydere; fastholder, at alle nye strukturer, der indføres for administrativt samarbejde mellem de to udvalg, bør medføre økonomiske og organisatoriske fordele; anmoder om, at begge udvalg finder frem til en passende måde, hvorpå det administrative samarbejde kan fortsætte;

12. minder om, at Regionsudvalget og EØSU via deres fælles tjenester forvalter visse aktiviteter i fællesskab (oversættelse, trykning, bygninger, sikkerhed, bibliotek, indkøb, catering, kontorbetjente, lægetjeneste, biler og chauffører, IT, etc.), og at deres samarbejdsaftale for nylig er blevet fornyet med seks måneder (med mulighed for forlængelse af den i yderligere seks måneder), indtil der er truffet afgørelse om, hvorvidt dette samarbejde bør fortsætte i fremtiden;

13. opfordrer til, at Regionsudvalget og EØSU i lyset af de betydelige forskelle mellem resultaterne i de fælles tjenesters og Regionsudvalgets to eksterne eksperters rapporter gennemfører en samlet analyse, som bygger på hensigtsmæssige benchmark — om nødvendigt med Revisionsrettens bistand — af de præcise udgifter, fordele og besparelser, som samarbejdet medfører, og forelægger resultaterne af undersøgelserne for det kompetente udvalg inden den 31. oktober 2007.

[1] EUT L 60 af 8.3.2005.

[2] EUT C 264 af 31.10.2006, s. 1.

[3] EUT C 263 af 31.10.2006, s. 1.

[4] EUT C 263 af 31.10.2006, s. 10.

[5] EFT L 248 af 16.9.2002, s. 1. Ændret ved forordning (EF, Euratom) nr. 1995/2006 (EUT L 390 af 30.12.2006, s. 1).

[6] EUT L 340 af 6.12.2006, s. 44.

--------------------------------------------------